**Likumprojekta "Grozījumi Kredītu reģistra likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts "Grozījumi Kredītu reģistra likumā" (turpmāk – likumprojekts) izstrādāts, lai:   1. nodrošinātu Eiropas Centrālās bankas 2016.gada 18.maija regulas (ES) 2016/867 par kredītu un kredītriska mikrodatu vākšanu (ECB/2016/13; turpmāk – Regula) prasību izpildi un 2. pilnveidotu Kredītu reģistru kā informācijas avotu personu kredītspējas vērtēšanai; 3. pilnveidotu Kredītu reģistru finanšu tirgus dalībnieku uzraudzības un makroekonomiskās analīzes vajadzībām.   Minēto mērķu sasniegšanai paredzēts paplašināt Kredītu reģistrā iekļaujamo ziņu apjomu un Kredītu reģistrā iekļauto ziņu izmantošanas apjomu.  Papildus paredzēts samazināt Kredītu reģistrā iekļauto ziņu glabāšanas termiņu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Regula paredz dalībvalstu centrālo banku pienākumu vākt no kredītiestādēm noteiktu apjomu kredītu un kredītriska mikrodatu un, sākot ar 2018.gada septembri, tos regulāri iesniegt Eiropas Centrālajai bankai.  Saskaņā ar Regulas 1.apsvērumā minēto šāda detalizēta informācija ir nepieciešama, lai Eirosistēma, Eiropas Centrālo banku sistēma un Eiropas Sistēmisko risku kolēģija veiktu savus uzdevumus, t.sk. monetārās politikas analīzi un monetārās politikas operācijas, riska vadību, finanšu stabilitātes uzraudzību un makroprudenciālo politiku un izpēti. Šie dati Eiropas Centrālajai bankai būs noderīgi arī banku uzraudzības mērķiem Vienotā uzraudzības mehānisma kontekstā.  Saskaņā ar Regulas 8.panta 4. un 5.punktu, kā arī regulas 16.apsvērumā minēto dalībvalstu centrālās bankas vāc un tālāk sniedz Eiropas Centrālajai bankai Regulas prasībām atbilstošos kredītu un kredītriska mikrodatus, kas savākti no attiecīgās dalībvalsts datu sniedzējiem tieši šim mērķim, vai arī gadījumā, ja dalībvalstī plašāka nacionālā datu sniegšanas regulējuma ietvaros ir datubāzes, kurās nepieciešamie dati jau ir savākti, kā arī gadījumā, ja nepieciešamie dati pieejami no citiem informācijas avotiem, izmantojot šos datus un avotus un tādējādi privāto tiesību subjektiem samazinot datu sniegšanas slogu.  Latvijā kopš 2008.gada 1.javāra darbojas Kredītu reģistrs, kurš atbilstoši Kredītu reģistra likuma 2.pantam nacionālā līmenī izveidots un tiek izmantots primāri personu kredītspējas vērtēšanai, finanšu tirgus dalībnieku uzraudzībai un makroekonomiskajai analīzei. Minētajiem mērķiem Kredītu reģistrā tiek vāktas detalizētas ziņas par finanšu pakalpojumiem ar kredītrisku, kurus Kredītu reģistra dalībnieki sniedz gan fiziskajām, gan juridiskajām personām neatkarīgi no šo darījumu apjoma. Tāpat saskaņā ar Kredītu reģistra likumu Kredītu reģistra dalībnieki ir finanšu tirgus dalībnieki, kas atbilst Kredītu reģistra likumā noteiktajām institucionālajām pazīmēm neatkarīgi no to kredītriska darījumu apjoma. 2016.gada 31.decembrī Kredītu reģistrā bija 98 dalībnieki (t.sk. 23 kredītiestādes) un 7 dalībnieki ar ierobežotu statusu, kuri kopā bija iekļāvuši Kredītu reģistrā ziņas par 4230 tūkst. finanšu pakalpojumu ar kredītrisku, kas sniegti 716.1 tūkst. fizisko un juridisko personu. Tādējādi Kredītu reģistrā plašāka nacionālā datu sniegšanas regulējuma ietvaros jau ir savākti dati, kas vienlaikus izmantojami arī Regulas prasību izpildei. Ievērojot minēto, lai nepalielinātu Kredītu reģistra dalībnieku datu sniegšanas slogu, Kredītu reģistrs izvēlēts kā atbilstošākais informācijas avots Regulā noteikto ziņu vākšanai un tālākai sniegšanai Eiropas Centrālajai bankai.  Vienlaikus, ņemot vērā, ka Kredītu reģistrā iekļautās ziņas tiks izmantotas Regulas prasību izpildei, likumprojektā tieši noteikts, ka Latvijas Banka sniedz Kredītu reģistrā iekļautās ziņas Eiropas Centrālajai bankai atbilstoši Eiropas Savienības tiesību aktos noteiktajām prasībām un apjomam (saskaņā ar pašreizējām Regulas prasībām Eiropas Centrālajai bankai nepieciešami tikai juridisko personu dati), t.sk. tādā veidā, ka ir iespējams tieši vai netieši identificēt Kredītu reģistra dalībnieku un personu, kas ir tā klients vai klienta galvinieks.  2. Pašlaik Kredītu reģistrā tiek iekļautas ziņas tikai par Latvijā sniegtajiem finanšu pakalpojumiem ar kredītrisku. Likumprojektā paredzēts pilnveidot Kredītu reģistru, nosakot Latvijā reģistrētajām kredītiestādēm pienākumu iekļaut Kredītu reģistrā ziņas par finanšu pakalpojumiem ar kredītrisku, kas sniegti gan fiziskajām, gan juridiskajām personām ne tikai Latvijā, bet visā Eiropas Savienībā, tādējādi izpildot gan Regulas prasības, gan nodrošinot Kredītu reģistrā iekļauto ziņu pilnīgumu un izmantojamību Kredītu reģistra likuma 2.pantā noteiktajiem Kredītu reģistra mērķiem.  3. Tāpat pašlaik Kredītu reģistrā netiek vāktas ziņas par kredītiestāžu, krājaizdevu sabiedrību, elektroniskās naudas iestāžu, naudas tirgus fondu un sākotnējās publisko tiesību juridiskās personas saistībām. Likumprojektā paredzēts pilnveidot Kredītu reģistru, minētos izņēmumus svītrojot, kā rezultātā tiek izpildītas gan Regulas prasības, gan nodrošināts Kredītu reģistrā iekļauto ziņu pilnīgums un izmantojamība citiem Kredītu reģistra likuma 2.pantā noteiktajiem Kredītu reģistra mērķiem.  4. Sākot ar 2014.gada 12.novembri, Kredītu reģistra dalībnieki ir tiesīgi personu kredītspējas vērtēšanas vajadzībām Kredītu reģistrā iekļautās ziņas saņemt arī par personām, kuras tiem iesniegušas pieteikumu galvošanas pakalpojumu – akreditīva (kredītvēstules) vai galvojuma (garantijas) – saņemšanai. Savukārt ziņu par saistībām, kas izriet no šādiem finanšu pakalpojumiem ar kredītrisku, iekļaušana Kredītu reģistrā, vienojoties ar Kredītu reģistra dalībniekus pārstāvošajām asociācijām, tika atlikta līdz plašākai Kredītu reģistra pilnveidei. Ievērojot minēto, likumprojektā paredzēts, ka, sākot ar 2019.gada 1.aprīli, Kredītu reģistra dalībnieki iekļauj Kredītu reģistrā ziņas arī attiecībā uz minētajiem finanšu pakalpojumiem ar kredītrisku.  Izrietoši, paplašinot Kredītu reģistra dalībnieku sniegto finanšu pakalpojumu ar kredītrisku, par kuriem iekļaujamas ziņas Kredītu reģistrā, loku ar galvošanas pakalpojumiem, papildināta Kredītu reģistra likumā lietotā termina "finanšu pakalpojums ar kredītrisku" definīcija, nosakot, ka tas aptver gan savā vai citas personas labā sniegtu finansēšanas pakalpojumu (kā līdz šim), gan arī galvošanas pakalpojumu, vienlaikus likumprojektā skaidrojot arī terminu "finansēšanas pakalpojums" un "galvošanas pakalpojums" saturu. Minētajiem terminiem ir specifiska nozīme tieši Kredītu reģistra likuma kontekstā, ievērojot to, ka Kredītu reģistra vajadzībām nepieciešams apvienot dažādu finanšu tirgus dalībnieku komercdarbības praksē sniegtus finanšu produktus, kas tiem rada vienveidīgu kredītrisku.  Ņemot vērā finanšu pakalpojumu ar kredītrisku savstarpējās atšķirības un to, kādos gadījumos Kredītu reģistra dalībniekam pret klientu rodas kredītrisks, sniedzot katru no šiem finanšu pakalpojumiem, likumprojektā detalizēts arī termina "klienta saistības" saturs, tieši nosakot, kuri klienta pastāvošie vai iespējamie samaksas pienākumi veido klienta saistības, par kurām iekļaujamas ziņas Kredītu reģistrā. Vienlaikus paredzēts, ka ziņas par klienta iespējamiem samaksas pienākumiem pret Kredītu reģistra dalībnieku tiek iekļautas Kredītu reģistrā, sākot ar dienu, kad klients un Kredītu reģistra dalībnieks vienojušies par attiecīgā finanšu pakalpojuma ar kredītrisku sniegšanu.  Papildus, lai nodrošinātu, ka vienas un tās pašas ziņas par saistībām, kas izriet no galvojumiem (garantijām), Kredītu reģistrā netiek iekļautas divkārši, likumprojektā paredzēta speciāla kārtība šo ziņu iekļaušanai Kredītu reģistrā, proti, Kredītu reģistra dalībnieks, kas sniedz galvojumu (garantiju), attiecīgās ziņas iekļauj Kredītu reģistrā tikai tad, ja ar šo galvojumu (garantiju) Kredītu reģistra dalībnieks nav uzņēmies pienākumu atbildēt par klienta parādu pret citu Kredītu reģistra dalībnieku, kas šai personai sniedzis citu finanšu pakalpojumu ar kredītrisku.  5. Ņemot vērā Valsts kases sniegto finanšu pakalpojumu ar kredītrisku (gan finansēšanas pakalpojumu, gan galvošanas pakalpojumu) apjomu (saskaņā ar Valsts kases sniegto informāciju 2016.gada 31.decembrī bija apmēram 4000 šādu saistību ar to faktisko atlikumu 1.4 miljardi eiro), lai nodrošinātu, ka personas kredītspējas vērtēšanas vajadzībām Kredītu reģistra dalībnieki iegūst arī ziņas par personas saistībām pret Valsts kasi, savukārt Valsts kase – par personas saistībām pret Kredītu reģistra dalībniekiem, likumprojektā paredzēts, ka no 2018.gada 1.oktobra Valsts kase uzsāk līdzdalību Kredītu reģistrā.  Valsts kase Kredītu reģistrā iekļaus ziņas tikai par juridiskajām personām.  Savukārt attiecībā uz Kredītu reģistrā iekļauto ziņu pieprasīšanu likumprojektā paredzēts, ka Valsts kase tāpat kā Kredītu reģistra dalībnieki varēs pieprasīt Kredītu reģistrā iekļautās ziņas arī par fiziskajām personām, kuras Kredītu reģistra likumā paredzētajos gadījumos būs saistītas ar personu, kurai Valsts kase sniedz finanšu pakalpojumu ar kredītrisku, vai kurām Valsts kase sniegs finanšu pakalpojumu ar kredītrisku ar citu Kredītu reģistra dalībnieku starpniecību (piemēram, valsts galvojums studiju kredītam). Šāda personas datu apstrāde atbilst Fizisko personu datu aizsardzības likuma 7.panta 3. un 5.punktam (sākot ar 2018.gada 25.maiju – Eiropas Parlamenta un Padomes 2016.gada 27.aprīļa Regulas (ES) 2016/679 par fizisko personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6.panta 1.punkta c) un e) apakšpunktam), ievērojot, ka saskaņā ar Likumu par budžetu un finanšu vadību, Ministru kabineta 2004.gada 3.augusta noteikumu Nr.677 "Valsts kases nolikums" 5.5. un 5.9.apakšpunktu, kā arī Ministru kabineta noteikumiem, kas regulē valsts aizdevumu un galvojumu izsniegšanas un apkalpošanas kārtību (t.sk. Ministra kabineta 2015.gada 13.jūnija noteikumi Nr. 363 "Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība" un Ministru kabineta 2014.gada 8.jūlija noteikumi Nr.391 "Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība") Valsts kases kompetencē ir valsts aizdevumu un galvojumu izsniegšana un dokumentu izvērtēšana, kā arī aizdevumu un galvojumu saistību izpildes uzraudzība un līdz ar to Valsts kasei ir objektīvi nepieciešams izvērtēt attiecīgo personu kredītspēju vienlīdzīgi ar Kredītu reģistra dalībniekiem.  6. Lai samazinātu Kredītu reģistrā glabājamo personas datu apjomu un mazinātu administratīvās izmaksas, likumprojektā paredzēts samazināt Kredītu reģistrā iekļauto ziņu par klientu, klienta galvinieku un to saistībām glabāšanas termiņu no 15 gadiem uz 10 gadiem pēc klienta vai klienta galvinieka saistību izbeigšanās dienas vai dienas, kad no klienta līguma vai klienta galvinieka līguma izrietošās tiesības un saistības vai prasījuma tiesības nodotas citai personai. Saskaņā Kredītu reģistra dalībnieku sniegto informāciju, ziņām par personas saistībām, kas izbeigušās pirms vairāk kā 10 gadiem, nav nozīmīgas ietekmes uz personas aktuālo kredītspēju, tādēļ dokumentu glabāšanas izdevumi Kredītu reģistrā iekļauto ziņu pamatotības pierādīšanai ilgāk par 10 gadiem pārsniedz iespējamo ieguvumu no informācijas par šādām vēsturiskajām saistībām.  7. Papildus likumprojektā paredzēts precizēt Kredītu reģistra likumā lietoto terminoloģiju atbilstoši Kredītiestāžu likumā un Apdrošināšanas un pārapdrošināšanas likumā lietotajai terminoloģijai. |
| 3. | Projekta izstrādē iesaistītās institūcijas | Finanšu ministrija, Latvijas Banka, Finanšu un kapitāla tirgus komisija un Valsts kase. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | 2016.gada 31.decembrī bija 98 Kredītu reģistra dalībnieki, no tiem 16 Latvijā reģistrētas kredītiestādes, septiņas ārvalstīs reģistrētas kredītiestādes, kas Latvijā atvērušas filiāli, 34 komersanti, kuriem ir ciešas attiecības ar Latvijā reģistrētu kredītiestādi vai tai līdzvērtīgu citā valstī reģistrētu komersantu, 34 kooperatīvās krājaizdevu sabiedrības, seši Latvijā reģistrēti komersanti, kuriem ir tiesības veikt apdrošināšanu, un tam līdzvērtīgi citā valstī reģistrēti komersanti, kuri Latvijā atvēruši filiāli (turpmāk – apdrošināšanas sabiedrības) un viena attīstības finanšu institūcija, kā arī septiņi Kredītu reģistra dalībnieki ar ierobežotu statusu.  Ar ziņu iekļaušanu Kredītu reģistrā saistītais pienākums, kas saistīts ar Regulas prasību izpildi, palielināsies Kredītu reģistra dalībniekiem, kas ir kredītiestādes.  Pienākums iekļaut Kredītu reģistrā ziņas par galvošanas pakalpojumiem būs saistošs visiem Kredītu reģistra dalībniekiem, tomēr praksē šādus pakalpojumus pamatā sniedz kredītiestādes un apdrošināšanas sabiedrības, līdz ar to konkrētais pienākums tieši attieksies uz šīm Kredītu reģistra dalībnieku kategorijām.  Valsts kase uzsāks līdzdalību Kredītu reģistrā, iekļaujot ziņas par saviem klientiem, klienta galviniekiem, viņu saistībām un šo saistību pārkāpumiem.  Finanšu un kapitāla tirgus komisija un Latvijas Banka savu uzdevumu izpildes īstenošanai varēs saņemt plašāku ziņu apjomu.  Netieši skartā sabiedrības grupa – fiziskās un juridiskās personas, kuras ir Kredītu reģistra dalībnieku vai Valsts kases klienti vai klienta galvinieki, vai kuras vērsušās pie Kredītu reģistra dalībniekiem vai Valsts kases ar pieteikumu kļūt par klientu vai klienta galvinieku. |
| 2. | Tiesiskā regulējuma ietekme uz tautsaimniecību un administratīvo slogu | Kredītu reģistra dalībniekiem un Valsts kasei saistībā ar likumprojektā noteiktā regulējuma ieviešanu veidosies izmaksas, kas saistītas ar informācijas sistēmu un procedūru pielāgošanu no likumprojekta izrietošajām prasībām.  Kredītu reģistra dalībniekiem, kas ir Latvijā reģistrētas kredītiestādes, papildu administratīvais slogs veidosies no pienākuma Kredītu reģistrā iekļaut ziņas par finanšu pakalpojumiem ar kredītrisku, kas sniegti visā Eiropas Savienībā. Saskaņā ar pieejamajiem datiem 2016.gada 31.decembrī filiāles Eiropas Savienībā bija atvērušas trīs Latvijā reģistrētās kredītiestādes (katrai kredītiestādei viena filiāle), tomēr šajās filiālēs aktīvu kreditēšanu īstenoja tikai viena kredītiestāde.  Vienlaikus, palielinoties Kredītu reģistrā iekļauto ziņu apjomam, Kredītu reģistra dalībniekiem no Kredītu reģistra būs pieejama pilnvērtīgāka informācija personu kredītspējas vērtēšanai.  Finanšu un kapitāla tirgus komisijai un Latvijas Bankai tiesību aktos noteikto uzdevumu izpildes īstenošanai no Kredītu reģistra būs pieejams plašāks ziņu apjoms, kas veicinās finanšu tirgus dalībnieku uzraudzību, finanšu statistikas apkopošanu un makroekonomisko analīzi.  Valsts kasei, uzsākot līdzdalību Kredītu reģistrā, radīsies papildu administratīvais slogs nepieciešamo datu sagatavošanas sākumposmā, lai iekļautu Kredītu reģistrā ziņas par saviem klientiem, klienta galviniekiem, viņu saistībām un šo saistību pārkāpumiem.  Vienlaikus tiks mazināts administratīvais slogs tām personām, kuras vēršas pie Valsts kases ar pieteikumu kļūt par klientu vai klienta galvinieku, jo šādu personu kredītspējas vērtēšanai nepieciešamo informāciju Valsts kase varēs nepastarpināti iegūt no Kredītu reģistra. Pašlaik pašai personai ir jāpieprasa Kredītu reģistrā iekļautās ziņas, lai tās iesniegtu Valsts kasei.  Valsts kase, savukārt, būs tiesīga izmantot Kredītu reģistrā iekļautās ziņas savu klientu un klienta galvinieku kredītspējas vērtēšanai, ko līdz šim tā nebija tiesīga darīt, kas tai ļautu pastāvīgi sekot valsts kredītu un valsts galvojumu saņēmēju kredītspējai un veicinātu šo saistību raitu izpildi. Latvijas Banka, pamatojoties uz likumprojektā paredzēto deleģējumu un vienojoties ar Valsts kasi, noteiks Valsts kases Kredītu reģistrā iekļaujamo ziņu saturu un apjomu, termiņu un kārtību, kādā Valsts kasei ziņas jāiekļauj Kredītu reģistrā, Valsts kasei izsniedzamo Kredītu reģistrā iekļaujamo ziņu apjomu, kā arī ziņu izsniegšanas termiņu un kārtību.  Kredītu reģistrā iekļauto ziņu glabāšanas termiņa samazinājums no 15 gadiem uz 10 gadiem atvieglos Kredītu reģistra dalībnieku pienākumu ilgstoši uzglabāt ar klienta vai klienta galvinieka saistībām saistītos dokumentus, kā arī samazinās Kredītu reģistrā iekļauto personas datu apjomu. |
| 3. | Administratīvo izmaksu monetārs novērtējums | Administratīvo izmaksu monetārs novērtējums nav veikts un tas būs atšķirīgs katrai no iesaistītajām sabiedrības mērķgrupām. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu | izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: |  | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav precīzi aprēķināms. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | No 2018. gada 1.oktobra Valsts kases uzsāk līdzdalību Kredītu reģistrā, kas radīs nepieciešamību pielāgot Vienoto valsts budžeta plānošanas un izpildes informācijas sistēmu, nodrošināt datu apkopošanu un sagatavošanu atbilstošā formātā, lai sniegtu informāciju Kredītu reģistram, kā arī veikt izmaiņas administratīvajos procesos. Minētās darbības radīs ietekmi uz valsts pamatbudžeta izdevumiem, bet tā precīzi nav aprēķināma šī likumprojekta sagatavošanas laikā. Plānotās izmaksas būs aprēķināmas pēc visu saistīto normatīvo aktu un informācijas sistēmas izmaiņu izstrādes un administratīvo procesu izmaiņu apzināšanas. Valsts kase izvērtēs iespēju līdzdalību Kredītu reģistrā nodrošināt tai piešķirto līdzekļu ietvaros, savukārt, ja tomēr būs nepieciešams papildu finansējums, tad jautājums skatāms Ministru kabinetā likumprojekta “Par valsts budžetu 2018.gadam” un likumprojekta “Par vidēja termiņa budžeta ietvaru 2018., 2019. un 2020.gadam” sagatavošanas procesā, ievērojot valsts budžeta finansiālās iespējas. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Līdz likumprojektā paredzētajai likuma spēkā stāšanās dienai nepieciešams veikt grozījumus Latvijas Bankas noteikumos, kas regulē Kredītu reģistra darbību. |
| 2. | Atbildīgā institūcija | Latvijas Banka |
| 3. | Cita informācija | Nav |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Tiks veicināta Regulas prasību izpilde. Par likumprojektu saņemts Eiropas Centrālās bankas pozitīvs atzinums. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par normatīvā akta izstrādi Kredītu reģistra dalībnieki un tos pārstāvošās asociācijas tika informētas tikšanās reizēs Latvijas Bankā, kurās apspriesti ar Kredītu reģistra pilnveidi saistītie jautājumi.  Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis", kā arī ievietojot to bezmaksas normatīvo aktu datu bāzē www.likumi.lv.  Saite uz likumu tiks ievietota arī Latvijas Bankas interneta vietnē. |
| 2. | Sabiedrības līdzdalība projekta izstrādē | Latvijas Banka par likumprojektā paredzētajām prasībām Kredītu reģistra dalībniekus regulāri tika informējusi, sākot no 2012.gada – 2012.gada 29.oktobrī, 2014.gada 14.martā, 2015.gada 28.aprīlī, 2016.gada 1.jūlijā, 2016.gada 14.septembrī, 2017.gada 9. un 11.janvārī rīkotajās tikšanās reizēs sākotnēji Kredītu reģistra dalībnieku un to intereses pārstāvošo asociāciju pārstāvjiem tika sniegta informācija par plānotajām Regulas prasībām, pēc Regulas pieņemšanas – par regulējuma ieviešanas laika plānu, kā arī par paredzamo Kredītu reģistra dalībnieku pienākumu iekļaut Kredītu reģistrā ziņas par tādiem finanšu pakalpojumiem ar kredītrisku kā pircējam sniegti akreditīva (kredītvēstules) pakalpojumi un galvojumi (garantijas).  Tikšanās ar Valsts kases pārstāvjiem par plānoto Valsts kases līdzdalību Kredītu reģistrā tika rīkotas 2016.gada 28.septembrī, 29.oktobrī un 17.novembrī un 2017.gada 11.janvārī, vienojoties par līdzdalības veidu un kārtību.  Latvijas Banka 2016.gada 19.decembrī nosūtīja likumprojektu Latvijas Komercbanku asociācijai, Sabiedriskajai organizācijai "Latvijas Līzinga devēju asociācija", Latvijas Kooperatīvo krājaizdevu sabiedrību savienībai, biedrībai "Krājaizdevu apvienība", Latvijas Apdrošinātāju asociācijai, ārpus minētajām sabiedrībām esošajiem Kredītu reģistra dalībniekiem, Finanšu un kapitāla tirgus komisijai, Valsts kasei un Datu valsts inspekcijai atzinumu sniegšanai. |
| 3. | Sabiedrības līdzdalības rezultāti | Latvijas Komercbanku asociācija, Sabiedriskā organizācija "Latvijas Līzinga devēju asociācija", Latvijas Kooperatīvo krājaizdevu sabiedrību savienība, biedrība "Krājaizdevu apvienība", Latvijas Apdrošinātāju asociācija, ārpus minētajām sabiedrībām esošie Kredītu reģistra dalībnieki, Finanšu un kapitāla tirgus komisija, Valsts kase un Datu valsts inspekcija izteica atbalstu likumprojekta tālākai virzībai. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Latvijas Banka un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams paplašināt Latvijas Bankas funkcijas un uzdevumus. |
| 3. | Cita informācija | Nav |

Finanšu ministre D. Reizniece-Ozola

Hammers, 67095441

aivis.hammers@fm.gov.lv